Martin Lidegaard (RV), 2013-04-09:
Tak for det.
Lad mig først og fremmest takke for ordførernes bemærkninger til lovforslaget.
Ved ændringen af Christianialoven i 2004 var det jo en forudsætning, at der ikke fremadrettet skulle være en særlov for Christiania – det var hele ideen.
Vedtagelsen af aktstykket i juni 2012 sikrede endelig, at overdragelsen af ejendommene kunne gennemføres.
Christianialovens formål om udvikling af Christianiaområdet kan derfor nu gennemføres i kraft af aftalerne, og dermed er der grundlag for at ophæve Christianialoven, og det er derfor, regeringen nu fremsætter et forslag om at gøre det.
Fremover er det vores vision og ønske, at Christiania skal være et område i København på lige fod med andre områder inden for lovgivningens almindelige regler og inden for rammerne af aftalerne mellem staten og Fonden Fristaden Christiania, men selvfølgelig også med fokus på det, der er Christianias særlige kendetegn, og som gør, at rigtig mange københavnere og rigtig mange danskere er glade for fristaden.
Med det her lovforslag ophæves Christianialoven.
Det betyder, at der ikke længere skal gælde særregler for Christianiaområdet lovgivningsmæssigt, og fremover er det altså så lovgivningens almindelige regler, der gælder.
Det betyder også, at den fredede vold på Christiania kan sælges til andre end offentlige myndigheder, og jeg er glad for, at der er den interesse for Christianias fremtid, som vi har hørt i dag.
Venstre og Konservative har givet udtryk for en bekymring for, at der er ulovligt byggeri på volden fortsat, og det må jeg desværre bekræfte er korrekt – det er der, og det har Dansk Folkeparti også nævnt.
Vi har også nogle andre sager, som ikke er forløbet helt, som vi har aftalt, og som jeg forventer at kunne få på plads.
Jeg vil gerne sende det signal i dag, at jeg har et meget stærkt ønske om, at vi kan vedtage ophævelsen af den her lov i bred enighed.
Jeg er også derfor indstillet på at tage noget tid, inden vi tager anden og tredje behandling, både så vi kan få et overblik over, hvad det er for nogle bygningssager, der er, hvor alvorlige de er, og hvad vi gør ved dem, og så måske, at de huse, som vi aftalte skulle blive flyttet, rent faktisk bliver flyttet, sådan at så mange partier som muligt kan blive betrygget i, at det er den rigtige tid at komme videre på i forhold til det her.
Derfor har vi også sat gang i en gennemgang af byggesagerne i samarbejde med Kulturarvsstyrelsen, og jeg er også glad for at kunne sige, at vi har inviteret Københavns Kommune, som vi har haft et rigtig godt møde med i dag, med.
Jeg forventer derfor, at vi forhåbentlig kan skabe den tryghed, så flere partier kan være med i løbet af lovgivningsbehandlingen.
Tak til regeringspartierne for at støtte op og for at pointere alle sammen den delikate balance, det er at fortsætte et samarbejde med den gensidige respekt, der skal være, samtidig med at man også har respekt for hinandens forskelligheder.
En særlig tak til Enhedslisten og Liberal Alliance.
Det er sjældent, at man sådan kan få de to partier med i samme lovgivning, men det var jo utvetydig opbakning fra begge partier og jo ud fra den logik, at hele formålet med hele den øvelse, der har været med Christiania de sidste 2-3 år,
jo netop har været ikke at skulle have en særlov for området.
Og det er skønt, når man kan fjerne særlove og give frihed til mennesker, så de kan leve, som de vil, så længe de ikke generer andre mennesker, og så længe de gør det inden for lovgivningens rammer.
Det er målet, og jeg vil gøre mit til, at det kan vedtages med et bredt flertal, sådan at alle føler sig betrygget, men også sådan, at Christiania kan komme videre, at christianitterne kan se deres egen fremtid og kan få lov til at administrere Christiania sådan, som de gerne vil.
Og det kræver altså, at begge parter selvfølgelig respekterer aftalerne, som vi har indgået.
En lille præcision blot til orientering: De eksisterende sager om ulovligt byggeri, der er rejst, er jo rejst dels over for de ansvarlige beboere i medfør af Christianialoven, dels over for Fonden Fristaden Christiania i medfør af de købs- og lejeaftaler, som staten har indgået med fonden.
Så jeg betragter ikke den her ophævelse som nogen som helst form for friløb over for de ulovlige byggerier, der måtte være, men jeg er enig i, at det ville være gavnligt med et større overblik over sagerne, og hvad vi gør ved dem.